**ПРАВИЛА**

**ЗА УСЛОВИЯТА И РЕДА ЗА ПРЕДОСТАВЯНЕ**

**НА ФИНАНСОВА ПОМОЩ ЗА НОВОРОДЕНО ИЛИ ОСИНОВЕНО ДЕТЕ**

**НА ТЕРИТОРИЯТА НА ОБЩИНА РАДНЕВО**

**ГЛАВА ПЪРВА**

**ОБЩИ ПОЛОЖЕНИЯ**

Чл. 1 Тези Правила уреждат условията, размера и реда за предоставяне на еднократна финансова помощ на родители с новородено или осиновено дете, постоянно живеещи на територията на община Раднево.

Чл. 2 Финансова помощ се предоставя за всяко живородено/осиновено дете в семейството.

Чл. 3. (1) Еднократната финансова помощ се изплаща еднократно в рамките на три месеца от подаване на заявление и е в размер на:

1. За първо дете – 600 лева;

2. За второ дете – 1 000 лева;

(2) За трето дете и всяко следващо еднократната финансова помощ е както по ал.1, т.2.

(3) При многоплодно раждане (близнаци, тризнаци и т.н.) еднократната финансова помощ се изплаща за всяко дете в размер на 1 000 лв.

**ГЛАВА ВТОРА**

**РЕД И УСЛОВИЯ**

Чл.4 Право да получат еднократна финансова помощ за новородено или осиновено дете имат:

1. Родителят/ите/ или осиновителят/ите/ на детето, вписани в удостоверението за раждане, или

2. Настойникът.

Чл.5 (1) Лицето по чл. 4 има право на еднократна финансова помощ за новородено дете или осиновено дете, независимо от доходите на семейството, когато детето не е оставено за отглеждане в социална или интегрирана здравно-социална услуга за резидентна грижа за деца и не са му отнети или ограничени родителските права.

(2) Родителите на новороденото или осиновеното дете да нямат оставени за осиновяване деца, настанени за отглеждане в социална или интегрирана здравно-социална услуга за резидентна грижа, настанени в семейство на роднини или близки или в приемно семейство по реда на чл. 26, ал. 1 от Закона за закрила на детето.

(3) Лицата по чл. 4 да са навършили 18 /осемнадесет/ годишна възраст към датата на раждане на детето.

(4) Лицата по чл.4 да имат завършено най-малко средно образование.

(5) Лицата по чл.4 да нямат парични задължения към община Раднево.

(6) Децата в семейството да имат редовно извършени задължителни имунизации и профилактични прегледи, съгласно актуалния Имунизационен календар на Република България, на Регионалната здравна инспекция към Министерството на здравеопазването.

(7) Децата в семейството да посещават редовно задължително училищно или предучилищно обучение.

(8) Родителите/осиновителите на детето да имат непрекъснати здравноосигурителни права за последната 1 (една) година към момента на подаване на заявлението-декларация.

(9) При осиновяване на деца до 3 годишна възраст са в сила всички условия за новородените.

Чл.6 Еднократната финансова помощ се отпуска при условие, че новороденото/осиновеното дете е с постоянен адрес на територията на община Раднево и към момента на подаване на заявлението-декларация поне единият родител има постоянен и настоящ адрес на територията на община Раднево не по-малко от три години, считано от датата на подаване на заявлението-декларация.

Чл.7 (1) Еднократната финансова помощ се отпуска въз основа на заявление- декларация по образец, съгласно Приложение № 1**.**

(2) Заявлението-декларация се подава от родителят/ите/, /осиновителят/ите/ или настойника на новороденото/осиновеното дете в деловодството на община Раднево в срок до три месеца, считано от датата на раждане/осиновяване на детето.

(3) Към заявлението-декларация се прилагат:

1.Копие от диплома за завършено образование

2.Удостоверение от отдел за закрила на детето към Дирекция „Социално подпомагане”, за обстоятелствата по чл. 5, ал. 2

3.Служебна бележка от личния лекар на детето за редовно извършени задължителни имунизации и профилактични прегледи, съгласно актуалния Имунизационен календар на Република България, на Регионалната здравна инспекция към Министерството на здравеопазването

4.Служебна бележка от детското/учебното заведение, че децата в семейството посещават редовно задължително училищно и/или предучилищно обучение

5.Справка за последната 1 (една) година за здравноосигурителния статус на родителите/осиновителите към момента на подаване на заявлението-декларация

6.Удостоверение за банкова сметка

(4) Към заявлението-декларация служебно се прилагат:

1. Копие от удостоверение за раждане на детето/ Копие на акт за осиновяване/ Копие от акт за настойничество

2. Удостоверение за липса или наличие на задължения към община Раднево на родителите

3. Удостоверение за постоянен адрес на детето и на родителите

4. Удостоверение за родените от майката деца

Чл.8 (1) Заявлението-декларация и приложените документи по чл.7 от настоящите Правила се подават в деловодството на Община Раднево.

(2) Подаденото заявление-декларация се вписва в нарочно съставен регистър от Секретаря на комисията за отпускане на финансова помощ за новородено/осиновено дете, определена по чл.13 от настоящите Правила /наричана по-долу Комисия/.

(3) Когато към подаденото заявление-декларация липсват някои от изискуемите документи, съгласно чл.7, ал.3 от тези Правила, лицето се уведомява за това писмено.

(4) В случай, че в седемдневен срок от получаване на Уведомлението по чл.8, ал.3 лицето не приложи липсващите документи, комисията се произнася с мотивирано писмено решение за отказ за отпускане на еднократна финансова помощ.

Чл. 9 В едномесечен срок от подаване на заявлението, Комисията разглежда подадените заявления, относно наличието на условията по чл. 5.

Чл.10 Комисията разглежда подадените заявления-декларации и приложените документи към тях и се произнася с мотивирано писмено решение за отпускане или отказ на еднократна финансова помощ.

Чл.11 На основание решението на Комисията, в седемдневен срок, Кметът на Община Раднево, издава заповед за отпускане на еднократна финансова помощ по всяко одобрено заявление поотделно.

Чл. 12 В случай, че детето бъде оставено в социална или интегрирана здравно-социална услуга за резидентна грижа или за осиновяване получената финансова помощ подлежи на възстановяване, като се дължат лихви от датата на получаването й.

**ГЛАВА ТРЕТА**

**КОМИСИЯ**

Чл.13 (1) Подадените по реда на тези правила заявления-декларации за предоставяне на еднократна финансова помощ се разглеждат от комисия в състав от 5 /петима/ членове, включително председател и секретар.

(2) Комисията се назначава със заповед на Кмета на общината.

Чл.14 Комисията заседава веднъж месечно, като на своите заседания разглежда всяко едно подадено заявление-декларация индивидуално и излиза с мотивирано писмено решение за отпускане или отказ на еднократна финансова помощ.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

§ 1 Тези Правила се приемат на основание чл. 21, ал. 2 от ЗМСМА.

§ 2 За еднократна финансова помощ могат да кандидатстват родители или осиновители на деца, родени или осиновени след влизане на Правилата в законна сила.

§ 3 Настоящите Правила влизат в сила от влизане в сила на решението за тяхното приемане.

§ 4 Правилата са приети с Решение № 237 от Протокол № 22 на заседание на Общински съвет – Раднево, проведено на 24.09.2020 г.

§ 5 Приложение № 1, към чл.7, ал.1

**Приложение № 1**

към чл.7, ал.1

**ДО**

**КМЕТА**

**НА ОБЩИНА РАДНЕВО**

**З А Я В Л Е Н И Е – ДЕКЛАРАЦИЯ**

**за отпускане на еднократна финансова помощ**

**за новородено или осиновено дете**

1.От .............................................................................................................................................

/име, презиме,фамилия/

ЕГН ......................................................., Тел. за контакт ..........................................................

Постоянен адрес: гр./с. .........................................., Община ...................................., Област .............................................., ул...................................................................................................

2. Данни за вторият родител:

................................................................................................................. ЕГН …………………

/име, презиме, фамилия/

Постоянен адрес: гр./с. .........................................., Община ...................................., Област .............................................., ул...................................................................................................

3. Данни за новороденото/осиновеното дете: ......................................................................................................................................................

/трите имена на детето/

родено на ........................... 20 ...... г.

Изплащането да се извърши по банков път.

**Д Е К Л А Р И Р А М Е** следните обстоятелства:

1. Детето е .................................. (уточнява се кое по ред е детето в семейството).

2. Детето не е дадено за осиновяване.

3. Детето не е настанено за отглеждане в социална или интегрирана здравно-социална услуга за резидентна грижа и не е настанено в семейство на роднини или близки или в приемно семейство по реда на чл. 26, ал. 1 от Закона за закрила на детето.

4. Не съм/сме лишен/и от родителски права и родителските ми/ни права не са ограничени.

Прилагаме следните документи:

1.Копие от диплома за завършено образование;

2.Удостоверение от отдел за закрила на детето към Дирекция „Социално подпомагане”, за обстоятелствата по чл. 5, ал. 2;

3.Служебна бележка от личния лекар на детето за редовно извършени задължителни имунизации и профилактични прегледи, съгласно актуалния Имунизационен календар на Република България, на Регионалната здравна инспекция към Министерството на здравеопазването;

4.Служебна бележка от детското/учебното заведение, че децата в семейството посещават редовно задължително училищно или предучилищно обучение;

5.Справка за здравноосигурителния статус на родителите/осиновителите на детето;

6.Удостоверение за банкова сметка.

Заявяваме, че съм/сме съгласни документите по чл. 7, ал. 4 от Правилата за условията и реда за предоставяне на еднократна финансова помощ за новородено или осиновено дете на територията на община Раднево да бъдат служебно издадени и приложени към настоящото заявление-декларация.

Съгласен съм администраторът на лични данни по смисъла на Закона за защита на личните данни и Регламент (ЕС) 2016/679 и в съответствие с политиката си за поверителност да обработва, търси, получава и/или предоставя личните ми данни от/на други институции и организации с цел отпускане на еднократна помощ за новородено или осиновено дете.

Известно ми/ни е че:

За деклариране на неверни данни нося/им и наказателна отговорност по чл.313 от НК и следва да възстановим неправомерно получената от нас финансова помощ.

Дата ....................................... Подпис: 1 .............................

Гр. (с.) .................................... 2. ...........................